རྔ་བརྡུང་བར་ཡང་སྒྲའི་དབྱེ་བ་བདུན་ཡོད་དེ།ཕོ་སྒྲ་དྭངས་ཟིལ་ལྡན་པར་བརྡུང་།།མོ་སྒྲ་སྙན་ཅིང་མཛེས་བར་བརྡུང་།།ཕྱེད་མ་དྭངས་ཁྲོལ་ཆགས་པར་བརྡུང་།ཞི་ལ་སྦྲང་ཆར་སིལ་བུ་ལྟར།རྒྱས་ལ་རྫི་ཆར་གཡོས་པ་ལྟར།དབང་ལ་དྲག་ཆར་འབབ་པ་ལྟར།དྲག་ལ་ཐོག་སེར་འབྱིན་པ་ལྟར།ཞེས་པ་ཇི་བཞིན།རྔ་ཆེན་གྱི་སྒྲ་བསྐུལ་བའི་ཚེ་རྔ་ཆེན་ཕན་ཚུན་གཅིག་གིས་གཅིག་ཟུར་ནོན་ཙམ་ནོར་བུ་བསྟར་ལ་བརྒྱུས་པ་ལྟར་དུ།མཐོ་དམན་དང་འབུར་སྐྱོང་ལ་སོགས་པ་སྤངས་ནས་སྙོམས་ཤིང་མཛེས་བར་བསྒྲིགས་པར་བྱ་སྟེ།དེ་ཡང་ལུས་ཀྱི་འདུག་སྟངས་ལེགས་པ་ལས་འབྱུང་བས་དཀྱིལ་ཀྲུང་ལེགས་པར་བཅོས་ནས་སྒལ་ཚིགས་བསྲིངས་ཏེ་བཟུང་དགོས་ལ།སྒྲ་བསྐུལ་བའི་གནས་ནི་རྔ་ཡུ་ནས་ཡར་བཅད་པའི་མཁྱིད་གང་ཙམ་གྱིས་སར་བསྣུན་ལ།དེ་ཡང་ལག་པའི་སོར་མོ་དང་ཚིགས་ལ་འཕྲུལ་བཅོས་ནས་རྔ་ལྡིང་རང་ལྗིད་ཀྱིས་བསྐུལ་བར་བྱ་སྟེ།ལག་མགོ་གཡས་སྙིང་ག་ལ་མཐོ་གང་ཙམ་གྱིས་མི་རེག་པར་མཐོ་བར་བྱས་ལ།རན་པས་བསྐྱངས་པར་བྱ།སློབ་དཔོན་ཙན་ཏས།རྒྱ་མཚོ་ཆེན་པོའི་ཀློང་མི་དཀྲུགས།རི་རབ་གླིང་བཞིའི་མཐའ་མི་བསྐོར།ཞེས་པ་ལྟར་ཡུ་བའི་ཐད་ནས་སོར་དྲུག་བདུན་ཙམ་གཞལ་བའི་སར་བསྣུན་ན་རྔ་སྐད་ལེགས་པ་འབྱུང་ངོ་།།དེ་དག་ལས་བཞི་དང་བསྟུན་ན།ཞི་བའི་ལས་དང་བསྟུན་པའི་ཚེ་རྔ་སྐད་དལ་ལ་ལྷོད་པ་ཞི་བའི་ཉམས་དང་ལྡན་པར་བྱ།དེ་བཞིན་དུ་རྒྱས་པ་ལ་རྔ་སྐད་གསལ་ལ་འཁྲོལ་བ་སྒེག་པའི་ཉམས་དང་ལྡན་དགོས།དབང་ལ་རྔ་སྐད་སྙན་ལ་མཛེས་པ་ཆགས་པའི་ཉམས་ལྡན།དྲག་པོ་ལ་རྔ་སྐད་དྲག་ལ་མྱུར་བ་ཉམས་རྩུབ་ཅིང་ཁྲོ་བའི་ཉམས་ཀྱིས་བྱའོ།།དེ་ཐམས་ཅད་ལ་ཡང་རྔ་ལྡིང་བསྣུན་མ་ཐག་རྔ་དང་འཕྲལ་བ་ཤིན་ཏུ་གཅེས།དེ་ལྟར་དམ་དུ་མི་བཟུང་ལྷོད་ཡངས་བྱ་བ་དང་།དབྱུག་པ་ལྟ་བུ་མི་འཕྱར་ཀ་བ་ལྟ་བུར་མི་བསྲིངས་པ་སོགས་སྨྱོན་སྤྱོད་དང་ཐོ་ཅོའི་རྣམ་པ་སྤངས་ནས།རོལ་དཔོན་གྱི་རྗེས་སུ་འབྲངས་པ་དང་།རྔ་དཔོན་ལ་སོགས་པ་མདོར་ན་གཙོ་བོ་གང་ཡིན་དེ་དང་བསྟུན་པ་ཤིན་ཏུ་གལ་ཆེ།